Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: és az önkormányzati képviselők tiszteletdíjáról szóló 1994. évi LXIV. törvény (a továbbiakban: Pmtv.) tanácsnokot
Paragraph Index: 1928

és az önkormányzati képviselők tiszteletdíjáról szóló 1994. évi LXIV. törvény (a továbbiakban: Pmtv.) tanácsnokot érintő szabályai értelemszerűen vonatkoznak a szószólóra is. A Pmtv. 14. § (1) bekezdése kimondja, hogy a képviselő-testület tiszteletdíjat állapíthat meg a tanácsnok részére is. A 15. § (4) bekezdése értelmében a tanácsnok tiszteletdíja az alapdíjon felül (az alapdíj a képviselői tiszteletdíj) legfeljebb az alapdíj 100%-ával növelhető. Tehát a szószóló a tanácsnokot megillető juttatásban részesül. A szószóló és a tanácsnok jogállása, megválasztásának körülményei, illetőleg feladatai és hatáskörük között azonban alapvető különbség van. Szószóló a tanácsnoki tisztség létezésétől függetlenül is működhet. Az Ötv. 21. §-a alapján a tanácsnokot a képviselő-testület választja a polgármester vagy valamely települési képviselő javaslatára a települési képviselők közül. Megválasztása tehát a képviselő-testület döntésétől függ. A tanácsnok feladata, hogy felügyelje a képviselő-testület által meghatározott feladatkörök ellátását. Ezzel szemben — mint említettük — kisebbségi szószólóvá az válik, aki az önkormányzati választásokon a nemzeti vagy etnikai kisebbség jelöltjeként a legtöbb szavazatot kapta. Mindezekből az a következtetés vonható le, hogy a szószóló akkor is részesülhet tiszteletdíjban, ha tanácsnok megválasztására nem került sor. A szószólónak járó juttatás feltétele azonban az, hogy a képviselő-testület tagjai is kapjanak tiszteletdíjat. Ha ilyet a maguk részére nem állapítanak meg, a szószóló sem kaphat tiszteletdíjat, mivel annak mértéke igazodik a képviselő tiszteletdíjához. Az ügyben kezdeményezéssel fordultunk a helyi önkormányzathoz, és kértük a szószólónak járó tiszteletdíj összegének megállapítását, valamit visszamenőleges kifizetését.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes